[Foto’s] Reusebrand woed in DurbanFoto: Twitter via @kznems. ŉ Reusebrand het in ŉ gebou naby die Durbanse hawe in KwaZulu-Natal uitgebreek. Garrith Jamieson, woordvoerder van Rescue Care, het gesê die fabriek is aan Suidkusweg geleë. “Toe ons op die toneel aankom het rook uit die gebou geborrel. Daar was talle lede van die plaaslike brandweer ook op die toneel.” Jamieson het gesê die brand het groot skade aan die struktuur van die gebou veroorsaak. “Volgens die SAPD op die toneel is daar waspanele in die gebou. Dit en die stormsterk wind wat waai maak dit baie moeiliker vir die brandweer om die brand onder beheer te bring.” Volgens Jamieson is een persoon beseer tydens die voorval en deur Rescue Care na ’n nabygeleë hospitaal vervoer. Hy het ligte brandwonde opgedoen. “Dit is nog onduidelik hoe die brand ontstaan het, maar die saak sal ondersoek word,” het Jamieson gesê.